次韵周法曹遊青原山寺
作者：黄庭堅
朝代：宋

paragraphs: 市聲故在耳，一原謝塵埃。
乳竇響鐘磬，翠峰麗昭回。
俯看行磨蟻，車馬度城隈。
水猶曹溪味，山自思公開。
浮圖湧金碧，廣厦構壞材。
蟬蛻三百年，至今猿鳥哀。
祖印平如水，有句非險崖。
心花照十方，初不落梯階。
我行暝託宿，夜雨滴華榱。
殘僧四五輩，法筵歎塵埋。
石頭麟一角，道價直九垓。
廬陵米貴賤，傳與後人猜。
曉躋上方上，秋塍亂萁荄。
寒藤上老木，龍蛇委筋骸。
魯公大字石，筆勢欲崩摧。
德人曩來游，頗有嘉客陪。
憶當擁旌旗，千騎相排豗。
且復歌舞隨，絲竹寫煩哇。
事如飛鴻去，名與南斗偕。
松竹吟高丘，何時更能來。
回首翠微合，于役王事催。
猿鶴一日雅，重來尚徘徊。